Branderskiër word steeds vermisMark Feather (Foto: NSRI) Die soektog na Mark Feather (43) van Rivonia in Johannesburg duur voort nadat hy Saterdagoggend naby Oos-Londen verdwyn het, het die Nasionale Seereddingsinstituut (NSRI), gesê. “Die omvattende soektog, insluitend seevaartuie van die NSRI, ŉ ligte vliegtuig van die Border-lugvaartklub, ŉ AV8-reddingshelikopter, die Suid-Afrikaanse Polisiediens, die polisie se duikeenheid en honde-eenheid, die 4×4-klub, veldfietse en kwadfietse, en lede van die kanoklub het Sondagoggend met eerste lig al hervat,” het ŉ woordvoerder van die NSRI in ŉ verklaring gesê. Feather het verdwyn terwyl hy aan die Peter Marlin-branderski-wedren deelgeneem het. “ŉ Gedeelte van sy branderski is Sondagoggend omstreeks 07:00 opgespoor. Daar is later nog stukke van die branderski verder noord teen die kus opgespoor wat die soektog verfyn het.” Die NSRI doen ŉ beroep op die plaaslike gemeenskap in die gebied van Morganbaai, Groot Keirivier en noordwaarts tot by Transkei om op die uitkyk vir Feather te wees. Mark Feather (Foto: NSRI)